Ego Alaydis, mater ducis Burgundię, notum facio tam presentibus quam futuris quod cum discordia verteretur inter Petrum Cementarium et Mariam, uxorem ejus, homines nostros, ex una parte, et venerabilem abbatem et conventum S. Sequani, ex altera, super hoc quod dicti P. et M. petebant a dictis abbate et conventu totam eschaturam apud Turceium Hugonis de Turceio, quondam decani S. Sequani, tam de mobilibus quam de immobilibus, ipsi compromiserunt super omnibus in arbitrio talium, videlicet in dominum Arnulphum de Lantenay, curatum de Troalet, magistrum Jacobum, curatum de Monte Bellardini, Guidonem, militem de Maulain, et Addonem Masquelin, burgensem Divionensem, sub pena vigenti librarum et juramento interposito quod starent arbitrio ipsorum pace vel judicio mediante, qui auditis rationibus et confessionibus utriusque partis, et testibus receptis ex parte ecclesię S. Sequani productis, et secundum antiquas consuetudines Turcei et terrę S. Sequani, in omnibus ordine juris conservato judicando dicti arbitri pronuntiaverunt de confessione prudentum contra Petrum Cementarium et Mariam, uxorem ejus, in rebus supra dictis nichil juris habere vel posse restaurare, et omnia supradicta adjudicaverunt ecclesię S. Sequani in perpetuum quiete et pacifice possidenda, et hoc ratum, prout judicatum fuit, juraverunt dicti P. et Maria tenere in perpetuum ac fideliter observare. In cujus testimonium presentem cartam sigilli mei munimine roboravi. Actum anno Domini M. CC. XXX. VIII. mense julio.